b'\n_START_ARTICLE_\nNespe\xc4\x8dnost\n_START_SECTION_\nZdravljenje\n_START_PARAGRAPH_\nPred odlo\xc4\x8ditvijo o vrsti zdravljenja nespe\xc4\x8dnosti je pomembno prepoznati vzrok te\xc5\xbeave. Priporo\xc4\x8da se skrb za zdrave spalne navade oziroma upo\xc5\xa1tevanje tako imenovane spalne higiene. Med tako imenovanimi nefarmakolo\xc5\xa1kimi na\xc4\x8dini zdravljenja (zdravljenja brez zdravil) se uporablja na primer kognitivna vedenjska terapija, ki je kratkoro\xc4\x8dno izkazala podobno u\xc4\x8dinkovitost kot zdravljenje z zdravili. Njeni u\xc4\x8dinki pa lahko trajajo veliko dlje kot u\xc4\x8dinki zdravil, ki prenehajo ob kon\xc4\x8danju jemanja. Razli\xc4\x8dna zdravila, vklju\xc4\x8dno s tradicionalnimi benzodiazepini in uspavali nove generacije, so lahko kratkotrajno olaj\xc5\xa1anje za bolnike z nespe\xc4\x8dnostjo, vendar imajo ve\xc4\x8d pomanjkljivosti. Povzro\xc4\x8dajo ne\xc5\xbeelene u\xc4\x8dinke, \xc4\x8dez \xc4\x8das njihov u\xc4\x8dinek jenja, pojavi se pa lahko odvisnost. Poleg tega omogo\xc4\x8dajo le simptomatsko zdravljenje, saj ne odpravljajo klju\xc4\x8dnih mehanizmov, ki nespe\xc4\x8dnost vzdr\xc5\xbeujejo. Strokovnjaki ne priporo\xc4\x8dajo uporabo zdravil proti nespe\xc4\x8dnosti dlje \xc4\x8dasa.\n_START_SECTION_\nNefarmakolo\xc5\xa1ki pristopi\n_START_PARAGRAPH_\nDolo\xc4\x8deni nefarmakolo\xc5\xa1ki pristopi pri laj\xc5\xa1anju nespe\xc4\x8dnosti izkazujejo primerljivo u\xc4\x8dinkovitost kot zdravila, njihov u\xc4\x8dinek pa je lahko dolgotrajnej\xc5\xa1i. Strokovnjaki jih priporo\xc4\x8dajo kot prvo izbiro zdravljenja in se lahko uporabljajo dolgotrajno. Mednje sodijo spalna higiena, nadzor dra\xc5\xbeljajev, vedenjski ukrepi, terapija z omejevanjem spanja, paradoksna namera, izobra\xc5\xbeevanje in osve\xc5\xa1\xc4\x8danje bolnika ter sprostitvene tehnike._NEWLINE_Pri odraslih lahko nespe\xc4\x8dnost ubla\xc5\xbei tudi glasba. Blago ali zmerno izbolj\xc5\xa1anje lahko prinese tudi sodelovanje v skupini za samopomo\xc4\x8d._NEWLINE_Terapija z nadzorom dra\xc5\xbeljajev temelji na teoriji pogojevanja dolo\xc4\x8denih dra\xc5\xbeljajev s spanjem. Preprosta zgodovina pogojevanja, pri kateri se dra\xc5\xbeljaj vedno vzporeja le z enim vedenjem, vodi v visoko verjetnost, da bo dra\xc5\xbeljaj vzbudil tudi en sam odziv. Kompleksna zgodovina pogojevanja, pri kateri se dra\xc5\xbeljaj vzporeja z vrsto razli\xc4\x8dnih vedenj, pa nasprotno vodi do nizke verjetnosti, da bo dra\xc5\xbeljaj izzval le en odziv. Osebe z nespe\xc4\x8dnostjo obi\xc4\x8dajne dra\xc5\xbeljaje, ki na\xc4\x8deloma ljudem pomenijo nekak\xc5\xa1ne namige za spanje (npr. postelja, spalnica, \xc4\x8das za spanje), pogosto pove\xc5\xbeejo s spanjem nepovezanimi dejavnostmi. Tesno je povezana s konceptom spalne higiene. Bolnika se spodbuja, da posteljo uporablja le za spanje in intimnosti, ne pa tudi na primer za gledanje televizije ali za branje; da vstaja ob istem \xc4\x8dasu, tudi ob koncih tedna; da se v posteljo odpravi le, ko \xc4\x8duti zaspanost oziroma obstaja verjetnost, da bo zares zaspal; da zapusti posteljo in se posveti drugje drugim dejavnostim, \xc4\x8de spanec ne nastopi v razumnem \xc4\x8dasu (v okoli 20 minutah); da zmanj\xc5\xa1a lasten napor pri posku\xc5\xa1anju uspavanja; se izogiba mo\xc4\x8dnej\xc5\xa1i svetlobi pono\xc4\x8di ter se izogiba dremanju \xc4\x8dez dan._NEWLINE_Tehnika s paradoksno namero (paradoksno intencijo) je kognitivna tehnika, pri kateri se nespe\xc4\x8den bolnik trudi, da ostane buden, namesto da bi posku\xc5\xa1al zaspati oziroma po\xc4\x8del aktivnosti, ki naj bi ga uspavale. U\xc4\x8dinkovitost tehnike naj bi med drugim temeljila na tem, da pri bolniku zmanj\xc5\xa1a tesnobnost zaradi zavzetega in hkrati neuspe\xc5\xa1nega posku\xc5\xa1anja uspavanja.'